**Bod č.**

###### Zastupiteľstvo Bratislavského samosprávneho kraja

Materiál na rokovanie Zastupiteľstva

Bratislavského samosprávneho kraja

dňa 21. júna 2013

**Informácia**

**o zámere na obnovu a využitie kaštieľa v Malinove**

**Predkladateľ: Materiál obsahuje:**

PhDr. Gabriella Németh 1. Návrh uznesenia

podpredsedníčka BSK 2. Dôvodovú správu

3. Informáciu

**Zodpovedný:**

Ing. Alžbeta Melicharová

riaditeľka

odboru cestovného ruchu a kultúry

**Spracovateľ:**

Mgr. Rastislav Šenkirik

vedúci

oddelenia kultúry Ú BSK

Renáta Staněková

Referentka

oddelenia kultúry Ú BSK

Bratislava

jún 2013

**UZNESENIE č. ..... /2013**

**zo dňa 21.06.2013**

**Zastupiteľstvo Bratislavského samosprávneho kraja po prerokovaní materiálu**

**b e r i e n a  v e d o m i e**

Informáciu o zámere na obnovu a využitie kaštieľa v Malinove

**D ô v o d o v á s p r á v a**

**Predložená Informácia o zámere na obnovu kaštieľa v Malinove a o jeho následnom využití vychádza zo strategických zámerov BSK a  poslaneckého návrhu, ktorý podal na zasadnutí zastupiteľstva BSK 19.4.2013 poslanec Ing. István Pomichal, CSc.**

**Vzhľadom na absenciu relevantných informačných vstupov, ktoré sú pre realizáciu obnovy a následné využitie kaštieľa nevyhnutné a sú spojené aj s finančnými nákladmi, odporúčajú spracovatelia tohto materiálu, aby Zastupiteľstvo zobralo materiál na vedomie ako informáciu o zámeroch obnovy a rozšíreného využitia národnej kultúrnej pamiatky – kaštieľa v Malinove.**

**Informácia o zámere**

**na obnovu a využitie kaštieľa v Malinove**

Malinovský kaštieľ stojí uprostred rozsiahleho historického parku, ktorý je situovaný južne od hlavného komunikačného ťahu obce v smere z Mosta pri Bratislave do Tomášova. Hlavný vstup do parku je z Bratislavskej ulice. Západne od parku stojí objekt Strednej odbornej školy záhradníctva Gustava Čejku.

Kaštieľ bol vybudovaný na základoch stredovekej pevnosti, postavenej svätojurskými grófmi pravdepodobne v období po roku 1344 a pred rokom 1385. Pevnosť - spomína sa aj ako vodný hrad - s tromi vežami a vodnou priekopou slúžila ako ochrana prechodu cez Malý Dunaj na Žitný ostrov. Pevnosť dal prestavať na kaštieľ arcibiskup Szelepcsényi v 17. storočí. Dokladá to nápis s jeho erbom na vnútornej stene kaplnky, ktorú vstaval do areálu kaštieľa. Po klasicistickej prestavbe v 19. storočí získal kaštieľ súčasnú podobu. Kaštieľ a  park sú národnými kultúrnymi pamiatkami.

Kaštieľ v Malinove je majetkom BSK od vzniku samosprávnych krajov v roku 2002, kedy bolo delimitačným protokolom prevedené vlastnícke právo ku kaštieľu na BSK z Krajského úradu. BSK je tiež vlastníkom dvoch tretín areálu historického parku. Jednu tretinu parku vlastní obec Malinovo, pričom ide o ideálne spoluvlastníctvo Objekt kaštieľa bol do 30. 6. 2010 v správe Strednej odbornej školy záhradníckej Gustava Čejku, ktorej zriaďovateľom je BSK. Po ukončení školského roka v júni 2010 sa škola presťahovala do objektu neďalekého internátu a  prestala priestory kaštieľa využívať.

V súčasnosti BSK priestory tejto historickej budovy nevyužíva. Ochranu prázdneho objektu zabezpečuje strážna služba.

Odbor stratégie územného rozvoja a riadenia projektov Úradu BSK vypracoval strategický zámer využitia kaštieľa v Malinove a revitalizácie historického parku. Perspektívne má byť kaštieľ po obnove využívaný ako hotelovo konferenčné centrum s rozšírenou ponukou služieb, ktoré by zároveň bolo strediskom odbornej výučby a výcviku relevantne orientovaných stredných odborných škôl v zriaďovateľskej pôsobnosti BSK.

Poslanec Zastupiteľstva BSK Ing. István Pomichal, CSc. na zasadnutí zastupiteľstva BSK dňa 19.4.2013 podal poslanecký návrh, ktorým navrhol rozšíriť využitie kaštieľa na kultúrne a kultúrno-spoločenské účely. Alternatívne uviedol možnosť zriadenia pracoviska Podunajského osvetového strediska, vytvorenie prevádzkového zázemia pre kultúrne organizácie v zriaďovateľskej pôsobnosti BSK (archívy, depozity, prezentačné priestory pre zbierkové fondy a výstavy...), ako aj možnosť integrácie obce do aktívneho využívania priestorov kaštieľa.

Strategické zámery BSK a uvedený poslanecký návrh rozšíreného využitia kaštieľa sa nevylučujú, naopak, sú principiálne zlučiteľné. No akékoľvek využitie kaštieľa je vzhľadom na zlý stavebnotechnický stav objektu podmienené komplexnou obnovou a do značnej miery aj jej synchronizáciou s revitalizáciou parku. Realizácia takéhoto náročného a rozsiahleho projektu je podmienená získaním značných externých finančných zdrojov, respektíve adekvátnych strategických partnerov (PPP), s výhľadovým realizačným horizontom niekoľkých rokov.

V prípravnej fáze je potrebné okrem získanie externých finančných zdrojov vypracovať viacero podkladov (relevantné pamiatkové prieskumy, projektová dokumentácia obnovy, projektový zámer využitia, kvantifikácia prevádzkových nákladov...).

Vzhľadom na skutočnosť, že vyššie uvedené informačné vstupy a prípadné potrebné analýzy nie sú k dispozícii a sú spojené aj so značnými finančnými nákladmi, odporúčajú spracovatelia tohto materiálu, aby Zastupiteľstvo BSK zobralo Informáciu o zámere na obnovu kaštieľa v Malinove a jeho následnom využití na vedomie a prenechalo konkrétne rozhodnutia na budúci zastupiteľský zbor BSK

**Stanoviská komisií Zastupiteľstva BSK**

**Bod :„Informácia o zámere na obnovu a využitie kaštieľa v Malinove 2012“**

|  |  |  |  |  |
| --- | --- | --- | --- | --- |
| **Názov komisie** | **Stanovisko komisie k návrhu materiálu** | **Hlasovanie** | **Akceptované / Neakceptované** | **Zapracované / Nezapracované** |
| Komisia zdravotníctva a sociálnych vecí |  |  |  |  |
| Komisia dopravy |  |  |  |  |
| Komisia európskych záležitostí, regionálnej spolupráce a cestovného ruchu |  |  |  |  |
| Komisia kultúry | Berie na vedomie a odporúča Z BSK prerokovať a vziať na vedomie | Prítomní 4  Za 4  Proti 0  Zdržal 0  Nehlasoval:0 |  |  |
| Komisia regionálneho rozvoja, územného plánovania a životného prostredia |  |  |  |  |
| Komisia školstva, športu a mládeže |  |  |  |  |
| Finančná komisia | Berie na vedomie a odporúča Z BSK prerokovať a zobrať na vedomie | Prítomní 7  Za 7  Proti 0  Zdržal 0  Nehlasoval:0 |  |  |

V stĺpci **zapracované / nezapracované pripomienky** uviesť či boli / neboli zapracované, ak nie, uviesť dôvod.