**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

dňa 21. júna 2013

**Návrh**

**na poskytnutie dotácie Hlavnému mestu Slovenskej republiky Bratislave**

**na opravu ciest II. a III. triedy**

**na území Hlavného mesta Slovenskej republiky Bratislavy**

**v zmysle VZN BSK č. 6/2012 o poskytovaní dotácií z rozpočtu Bratislavského samosprávneho kraja**

**Materiál predkladá:**  **Materiál obsahuje:**

PhDr. Gabriella Németh 1. Návrh uznesenia

podpredsedníčka 2. Dôvodová správa

Bratislavského samosprávneho kraja 3. Žiadosť

4. Zápisnica z Osobitnej komisie

5. Stanoviská komisii

**Zodpovedná:**

PaedDr. Barbora Oráčová, PhD. Mgr. Helena Oswaldová

riaditeľka kancelárie predsedu BSK referent útvaru riaditeľa BSK

Ing. Štefan Marušák

**Spracovatelia:** hlavný kontrolór BSK

Mgr. Katarína Sedliaková Ing. Jozef Krnáč

referent kancelárie predsedu referent oddelenia vnútorného auditu

Ing. Marián Múdry Mgr. Milan Slezák

riaditeľ odboru financií referent oddelenia vnútorného auditu

JUDr. Matúš Šaray Ing. Bystrík Hollý

vedúci právneho oddelenia riaditeľ útvaru hlavného kontrolóra

Bratislava

jún 2013

N á v r h u z n e s e n i a

**UZNESENIE č. ....... / 2013**

zo dňa 21. júna 2013

Zastupiteľstvo Bratislavského samosprávneho kraja po prerokovaní materiálu

**s c h v a ľ u j e**

1. v súlade s § 4 ods. 3 a v spojení s § 10 ods. 2 Všeobecne záväzného nariadenia Bratislavského samosprávneho kraja č. 6/2012 o poskytovaní dotácií z rozpočtu Bratislavského samosprávneho kraja výnimku na podanie žiadosti Hlavného mesta Slovenskej republiky Bratislavy o poskytnutie dotácie nad 2. 500,- € na opravu ciest II. a III. triedy na území Hlavného mesta Slovenskej republiky Bratislavy
2. dotáciu na bežné výdavky v celkovej výške **1. 000. 000,- €** z programu 6. Komunikácie za účelom financovania projektu Hlavného mesta Slovenskej republiky Bratislavy na opravu prejazdných úsekov ciest II. a III. triedy vo vlastníctve Hlavného mesta Slovenskej republiky Bratislavy, ako projektu mimoriadneho významu na zabezpečenie vyhovujúcej dopravnej infraštruktúry, ktorá je spoločným záujmom Bratislavského samosprávneho kraja a Hlavného mesta Slovenskej republiky Bratislavy v prospech celého územia Bratislavského samosprávneho kraja, v súlade s § 3 písm. a) a § 5 ods. 3. Všeobecne záväzného nariadenia Bratislavského samosprávneho kraja č. 6/2012 o poskytovaní dotácií z rozpočtu Bratislavského samosprávneho kraja, s podmienkou vedenia finančných prostriedkov z poskytnutej dotácie na osobitnom účte, z ktorého budú uhrádzané záväzky voči dodávateľom; v prípade refundácií sa vyžaduje predchádzajúci písomný súhlas Bratislavského samosprávneho kraja.

**D ô v o d o v á s p r á v a**

Dňa 28.03.2013 podalo Hlavné mesto Slovenskej republiky Bratislava (ďalej len „hlavné mesto“) Bratislavskému samosprávnemu kraju (ďalej len „BSK“) žiadosť o poskytnutie dotácie na projekt Oprava cesty II. triedy Račianska ulica na území Hlavného mesta SR Bratislavy. Na základe podania tejto žiadosti zasadala dňa 16.04.2013 Osobitná komisia, ktorá následne rozhodla o schválení návrhu o výnimke z lehoty na podávanie veľkých dotácií podľa VZN č. 6/2012 § 4 ods. 3 a § 10 ods. 2. Taktiež komisia schválila návrh na presun finančných prostriedkov v sume 1 000 000€ do programu 6: Komunikácie, za podmienok:

1. Magistrát hlavného mesta musí prerobiť žiadosť o dotáciu z kapitálových výdavkov na bežné výdavky.

2. Magistrát hlavného mesta musí prerobiť názov projektu, tak aby v ňom nefiguroval konkrétny názov komunikácie.

Následne, dňa 18.04.2013 podalo Hlavné mesto Slovenskej republiky Bratislava na Bratislavský samosprávny kraj opravenú žiadosť, podľa požiadaviek Osobitnej komisie zo dňa 16.04.2013, pod názvom projektu Oprava ciest II. a III. triedy na území Hlavného mesta SR Bratislavy.

Podľa ustanovenia § 8 ods. 4 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov (ďalej len „zákon o rozpočtových pravidlách“) môže vyšší územný celok poskytovať dotácie obciam na svojom území ako účasť na financovaní spoločných úloh v záujme rozvoja územia vyššieho územného celku. Podľa ustanovenia § 8 ods. 7 zákona o rozpočtových pravidlách sa také prostriedky rozpočtujú v rozpočte vyššieho územného celku na príslušný rozpočtový rok na konkrétnu akciu, úlohu alebo účel použitia prostriedkov a podliehajú ročnému zúčtovaniu s rozpočtom vyššieho územného celku. Ich poskytnutím nemožno zvýšiť celkový dlh vyššieho územného celku.

Postup a podmienky poskytovania dotácií z rozpočtu BSK upravuje Všeobecne záväzné nariadenie BSK č. 6/2012 o poskytovaní dotácií z rozpočtu Bratislavského samosprávneho kraja zo dňa 07.12.2012 (ďalej len „VZN“).

Podľa ustanovenia § 3 písm. a) VZN možno dotáciu poskytnúť obci, mestu alebo mestskej časti na území BSK, a to ako účasť na financovaní spoločných úloh v záujme rozvoja územia BSK.

Pojem „spoločné úlohy v záujme rozvoja územia vyššieho územného celku“ zákon o rozpočtových pravidlách nedefinuje. Ustanovenie § 8 ods. 4 zákona o rozpočtových pravidlách je rámcovou úpravou nadväzujúcou na hmotnoprávne normy upravujúce úlohy a pôsobnosť vyššieho územného celku.

Podľa zákona č. 302/2001 Z. z. o samospráve vyšších územných celkov v znení neskorších predpisov (ďalej len „zákon o samosprávnych krajoch“) samosprávny kraj zabezpečuje a chráni záujmy a práva svojich obyvateľov. **Pôsobnosť samosprávnych krajov pri výkone samosprávy upravuje ustanovenie § 4 zákona o samosprávnych krajoch ako starostlivosť o všestranný rozvoj územia samosprávneho kraja a o potreby obyvateľov samosprávneho** kraja spočívajúcu najmä v:

a) zabezpečení tvorby a plnení programu sociálneho, ekonomického a kultúrneho rozvoja územia samosprávneho kraja,

...

h) utváraní predpokladov na optimálne usporiadanie vzájomných vzťahov sídelných útvarov a ostatných prvkov územia samosprávneho kraja,

...

m) utváraní podmienok na rozvoj cestovného ruchu a koordinácii tohto rozvoja,

...

p) podieľaní sa na riešení problémov, ktoré sa týkajú viacerých obcí na území samosprávneho kraja,

....

Samosprávny kraj v súlade s ustanovením § 7 zákona o samosprávnych krajoch pri výkone svojej pôsobnosti s obcami spolupracuje.

Úlohy a pôsobnosť hlavného mesta upravuje zákon č. 377/1990 Zb. o hlavnom meste Slovenskej republiky Bratislave v znení neskorších predpisov. Hlavné mesto vykonáva územnú samosprávu patriacu obci (§ 1a ods. 1) a podľa ustanovenia § 6a ods. 2 je hlavnému mestu vyhradené

a) zabezpečovať hospodársky, kultúrny a sociálny rozvoj Bratislavy, najmä tvorbu a schvaľovanie plánu hospodárskeho a sociálneho rozvoja a celomestských koncepcií a rozvojových programov,

...

d) zabezpečovať údržbu, zjazdnosť a schodnosť miestnych komunikácií 1. a 2. triedy a verejných priestranstiev nezverených do správy mestskej časti,

...

h) rozvíjať starostlivosť o cestovný ruch, koordinovať aktivity v oblasti cestovného ruchu a rozvíjať informačné a propagačné služby,

....

Zákon o rozpočtových pravidlách je všeobecnou právnou úpravou, ktorou sa vytvára legislatívny rámec možnosti poskytnutia finančných prostriedkov z rozpočtu vyššieho územného celku obciam na území vyššieho územného celku na realizáciu takých úloh, ktorými sa súčasne napĺňajú úlohy a pôsobnosť vyššieho územného celku vo vzťahu k rozvoju jeho územia. Záležitosti týkajúce sa samosprávnej pôsobnosti obce znamenajú aj všestranný rozvoj územia samosprávneho kraja a potrieb jeho obyvateľov.

Cesty II. a III. triedy v správe BSK nadväzujú dopravne na prejazdné úseky týchto ciest na území hlavného mesta, čím sa vytvára tranzit pre obyvateľov na území BSK. Zachovaním vyhovujúceho stavu tohto tranzitu, v záujme BSK a hlavného mesta, vzniká spoločná úloha starostlivosti o tento tranzit v prospech obyvateľov BSK. Nevyhovujúci stav tranzitu by mal negatívny dopad na plnenie programu sociálneho, ekonomického a kultúrneho rozvoja územia samosprávneho kraja, ako aj na cestovný ruch na území BSK.

Podľa ustanovenia § 3d zákona č. 135/1961 Zb. o pozemných komunikáciách (cestný zákon) v znení neskorších predpisov sú:

* diaľnice, cesty pre motorové vozidlá a cesty I. triedy vrátane ich prejazdných úsekov cez colné priestory a obce vo vlastníctve štátu, ak osobitný predpis neupravuje inak,
* cesty II. a III. triedy vrátane ich prejazdných úsekov cez obce sú vo vlastníctve samosprávneho kraja, ak osobitný predpis neustanovuje inak (prejazdné úseky ciest II. a III. triedy cez colné priestory sú vo vlastníctve štátu),
* miestne komunikácie sú vo vlastníctve obcí (podľa § 7 vyhlášky Federálneho ministerstva dopravy č. 35/1984 Zb., ktorou sa vykonáva zákon o pozemných komunikáciách sú to komunikácie I., II., III. a IV. triedy),
* účelové komunikácie sú vo vlastníctve štátu alebo iných právnických osôb alebo fyzických osôb.

Cesty II. a III. triedy vo vlastníctve samosprávnych krajov spravujú samosprávne kraje, príp. právnické osoby na tento účel nimi zriadené alebo založené. Prejazdné úseky týchto ciest vo vlastníctve obce, ako aj miestne komunikácie vo vlastníctve obce, spravujú obce, príp. právnické osoby na tento účel nimi zriadené alebo založené. Prejazdné úseky ciest II. a III. triedy na území hlavného mesta sú vlastníctvom hlavného mesta.

Podľa Čl. 73 Štatútu hlavného mesta hlavné mesto vykonáva správu prejazdných úsekov ciest vo vlastníctve Bratislavy a miestnych komunikácií I. a II. triedy vo vlastníctve Bratislavy, správu miestnych komunikácií III. a IV. triedy vo vlastníctve hlavného mesta vykonávajú podľa Čl. 74 štatútu mestské časti hlavného mesta.

Podľa ustanovenia § 4 ods. 3. VZN podáva žiadateľ žiadosť v sume nad 2. 500,- € najneskôr do 15.11. rozpočtového roka, ktorý predchádza rozpočtovému roku, na ktorý sa dotácia požaduje. Podľa prechodných ustanovení VZN (ustanovenie § 10 ods. 2) podáva žiadateľ žiadosti podľa § 4 ods. 3. VZN, na základe ktorých môže byť poskytnutá dotácia z rozpočtových prostriedkov BSK pre rok 2013, do 25. februára 2013. Zastupiteľstvo BSK môže rozhodnúť o výnimke z tejto lehoty.

Podľa ustanovenia § 5 ods. 1 VZN Zastupiteľstvo BSK v rozpočte na príslušný kalendárny rok alebo v schválenej zmene rozpočtu určí celkovú výšku finančných prostriedkov vyčlenených na účely podľa VZN. Uznesením Zastupiteľstva BSK č. 24/2013/A.3 zo dňa 19.04.2013 bol schválený presun bežných výdavkov v rozpočte BSK na rok 2013 v sume 1. 000. 000,- € z podprogramu 3.3 Majetok – správa a údržba na program 6. Komunikácie na opravy ciest v Bratislavskom samosprávnom kraji poskytnutých podľa VZN č. 6/2012 zo dňa 07.12.2012.

Maximálna výška dotácie poskytnutá jednému žiadateľovi v jednom rozpočtovom roku nesmie prekročiť sumu vyššiu ako 20. 000,- €. Ak ide o úlohy, projekty alebo akcie, ktoré sú v súlade s účelom poskytnutia dotácií a majú pre BSK mimoriadny alebo osobitný význam, môže Zastupiteľstvo BSK podľa § 5 ods. 3. druhej vety VZN schváliť jednorazové poskytnutie dotácie vo výške presahujúcej finančný limit 20. 000,- €.

Žiadosť o poskytnutie dotácie posúdila dňa 17. 5. 2013 v súlade s § 5 ods. 5 VZN č. 6/2012 Osobitná komisia zriadená Zastupiteľstvom BSK uznesením č. 40/2010. Komisia odporučila Z BSK schváliť v súlade s §4 ods. 3 a §10 ods. 2 Všeobecne záväzného nariadenia Bratislavského samosprávneho kraja č. 6/2012 o poskytovaní dotácií z rozpočtu Bratislavského samosprávneho kraja výnimku na podanie žiadosti. Komisia tiež odporúča Z BSK schváliť dotáciu na bežné výdavky v celkovej výške 1 000 000,-€ z programu 6. Komunikácie za účelom financovania projektu Hlavného mesta Slovenskej republiky Bratislavy na opravu prejazdných úsekov ciest II. a III. triedy vo vlastníctve Hlavného mesta Slovenskej republiky Bratislavy.

Žiadosť bola následne posudzovaná vo Finančnej komisii, v Komisii dopravy a v Komisii regionálneho rozvoja, územného plánu a životného prostredia.