**Dôvodová správa**

Analýza Programu hospodárskeho a sociálneho rozvoja Bratislavského samosprávneho kraja na roky 2014 – 2020 identifikovala v podkapitole A.5.3 nesúcej názov  „Sociálna infraštruktúra“  na str. 104 ohrozenie nedostatočnej rozmiestnenosti  primárnych zdravotníckych služieb t.j. LSPP („**lekárska** **služba prvej pomoci**“) a ÚPS („ústavná pohotovostná služba“), ako aj prílišnú koncentráciu verejných služieb Bratislavského kraja v Hlavnom meste SR Bratislava. Uvedené ohrozenie bude mať najnepriaznivejší dopad v okrese Malacky, a to z dôvodu najväčšej fyzickej vzdialenosti od hlavného mesta SR Bratislavy, sídelnej štruktúry tvorenej iba jedným regionálnym centrom – mesto Malacky, excentrickej polohy okolitých obcí, s výhľadom nárastu počtu obyvateľov s požiadavkami na nadštandardnú občiansku vybavenosť spomedzi všetkých okresov BSK.

Na základe zistení Analýzy územia BSK v predmetnej oblasti bol zvolený strategický cieľ „Rozvoj služieb a turizmu“, ktorého úlohou je zabezpečenie dostupných a kvalitných verejných služieb aj v oblasti zdravotníctva v podmienkach rozrastajúcej sídelnej štruktúry BSK.  Programová časť PHSR BSK  2014 – 2020 navrhuje v aktivite 9.1  „Cielené investície do zdravotníckej a sociálnej infraštruktúry“ *zlepšenie prístupu k špecializovaným, vysokokvalitným službám, vrátane zdravotníctva a sociálnych služieb všeobecného záujmu. Predmetná aktivita sa má realizovať v záujme dosiahnutia adresnosti výsledkov okrem iného aj v okresných mestách.*

*BSK prepojil plnenie Programu PHSR BSK 2014-2020 s programovým rozpočtom BSK prostredníctvom Akčného plánu, v ktorom sa nachádza projektový zámer, znižujúci ohrozenie nedostatočnej rozmiestnenosti primárnych zdravotníckych služieb, č. 37 „Kooperácia na rozširovaní a zachovaní LSPP a ÚPS v Nemocnici Malacky vo verejnom záujme“.*

|  |
| --- |
| Návrh zmluvy obsahuje preambulu, ktorá v jedenástich bodoch popisuje východiská tohto návrhu zmluvy. Nemocničná a.s. je spoločnosťou, ktorá na základe povolenia vydaného zo strany BSK prevádzkuje Nemocnicu Malacky. V bode 2 preambuly sú vymenované prevádzkové lôžkové oddelenia, ako aj odbory ambulantnej starostlivosti. V ďalšej časti preambuly je popis oboch služieb, ÚPS a LSPP cez ich zákonnú definíciu, ako aj časový rozsah ich zabezpečovania zo strany Nemocničná a.s. V nadväznosti na zmenu právnych predpisov uvedených v bode 4 preambuly, došlo k podstatnej zmene ekonomickej hospodárnosti prevádzkovania služby LSPP a ÚPS. BSK v zmysle § 4 ods. 1 zákona č. 302/2001 Z.z. o samosprávnych krajoch okrem iného zabezpečuje tvorbu a plnenie programu sociálneho, ekonomického a kultúrneho rozvoja územia samosprávneho kraja, utvára podmienky na rozvoj zdravotníctva.  Zachovanie služby LSPP a ÚPS v Nemocnici Malacky podporilo aj Združenie miest a obcí záhorskej oblasti a v jeho rámci tak urobili takmer všetci starostovia zo spádovej oblasti. |
|  |