**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

**Informácia**

**o prerozdelení dane z príjmov fyzických osôb a dane z motorových vozidiel v rámci vyšších územných celkov v roku 2012**

Materiál predkladá: Materiál obsahuje:

**JUDr. Ivo Nesrovnal** 1. Dôvodovú správu

Podpredseda 2. Návrh uznesenia

3. Informáciu o prerozdelení dane

FO a DzMV.....

Zodpovedný:

**Ing. Marián Múdry**

riaditeľ odboru financií

Spracovateľ:

**Ing. Ján Marušinec**

poradca predsedu

**Ing. Veronika Bódiová**

vedúca oddelenia rozpočtu

**Ing. Marek Vlčej**

referent oddelenia rozpočtu

**Bratislava**

**Jún 2013**

N á v r h u z n e s e n i a

**UZNESENIE č. .../2013**

zo dňa 21.6.2013

Zastupiteľstvo Bratislavského samosprávneho kraja po prerokovaní materiálu

**b e r i e n a  v e d o m i e**

Informáciu o prerozdelení dane z príjmov fyzických osôb a dane z motorových vozidiel v rámci vyšších územných celkov v roku 2012

**D ô v o d o v á s p r á v a**

Tento materiál je vypracovaný na základe uznesenia finančnej komisie BSK zo dňa 27.3.2013, ktorým požiadala riaditeľa Úradu BSK pripraviť do Zastupiteľstva BSK informatívny materiál o prerozdelení daňových príjmov medzi VUC.

**Informácia o prerozdelení dane z príjmov fyzických osôb a dane z motorových vozidiel v rámci VÚC v roku 2012**

**Stručná charakteristika daňových príjmov VÚC**

Daňové príjmy predstavujú najdôležitejší zdroj príjmov vyšších územných celkov (ďalej len „VÚC“) slúžiaci na financovanie ich originálnych kompetencií vyplývajúcich zo zákona č. 302/2001 Z.z. o samospráve VÚC v znení neskorších predpisov. VÚC majú dva druhy daňových príjmov:

***Daň z motorových vozidiel***

Daň z motorových vozidiel je zaradená do systému miestnych daní na základe zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady. Predmetom dane z motorových vozidiel (ďalej len „DMV“) je vozidlo, ktoré sa **používa** v Slovenskej republike **na podnikanie alebo na činnosti, z ktorých plynúce príjmy sú predmetom dane z príjmov. VÚC určujú prostredníctvom všeobecne záväzného nariadenia jednotlivé sadzby dane pre všetky kategórie vozidiel. Výnos z tejto dane je v plnej výške súčasťou príjmov jednotlivých VÚC. Každý daňovník odvádza túto daň podľa miesta registrácie príslušného vozidla.**

***Daň z príjmov fyzických osôb***

Vyplýva zo zákona č. 595/2003 Z.z. o dani z príjmov. Touto daňou sú zdanené fyzické osoby, ktoré dosahujú príjmy podliehajúce tejto dani. Daň z príjmov fyzických osôb (ďalej len DPFO) je vyberaná na centrálnej úrovni a následne je prerozdelená medzi subjekty verejnej správy na základe zákona č. 564/2004 Z.z. o rozpočtovom určení výnosu dane z príjmov územnej samospráve a to v pomere 65,4% pre obce, 21,9% pre VÚC a zostatok 12,7% zostáva v štátnom rozpočte. V rámci VÚC sa ďalej táto daň delí na základe nariadenia vlády č. 668/2004 o rozdeľovaní výnosu dane z príjmov územnej samospráve podľa kľúča uvedeného nižšie.

**Porovnanie skutočných príjmov jednotlivých VÚC za rok 2012**

Jednotlivé VÚC dosiahli v roku 2012 nasledovné daňové príjmy (v tis. EUR):

|  |  |  |  |  |
| --- | --- | --- | --- | --- |
| **Kraj** | **DMV** | **DPFO** | **Daňové príjmy celkom** | **Rozdiel oproti BSK** |
| Banskobystrický | 12 620 | 59 832 | 72 452 | +6 690 |
| Bratislavský | 33 346 | 32 416 | 65 762 | --- |
| Košický | 12 296 | 55 396 | 67 692 | +1 930 |
| Nitriansky | 18 027 | 53 951 | 71 978 | +6 216 |
| Prešovský | 13 839 | 63 703 | 77 542 | +11 780 |
| Trenčiansky | 12 918 | 44 204 | 57 122 | -8 640 |
| Trnavský | 15 286 | 40 905 | 56 191 | -9 571 |
| Žilinský | 16 293 | 50 696 | 66 989 | +1 227 |

\*údaje sumarizoval v priebehu roka Trnavský samosprávny kraj

Tieto údaje odzrkadľujú, koľko daňových príjmov majú jednotlivé VÚC na plnenie svojich originálnych kompetencií. **Výnosy z oboch druhov daní je nutné posudzovať spoločne** a vždy brať do úvahy, že VÚC financujú z týchto daní viacero kompetencií. Oba typy daní majú vzhľadom k plneniu týchto kompetencií rovnocenné postavenie. V zmysle nastavenia fiškálnej decentralizácie sa teda **výnosy z obidvoch daní berú z pohľadu príjmov VÚC ako celok** (vyplýva to aj z platného členenia príjmov VÚC z hľadiska zdrojov definovaného Ministerstvom financií SR) a sú z nich financované všetky originálne kompetencie.

Toto konštatovanie je dôležité spomenúť najmä vzhľadom k faktu, že v posledných mesiacoch sa neustále ozývajú hlasy z rôznych strán kritizujúce výšku príjmov BSK z dane z motorových vozidiel v porovnaní s ostatnými krajmi. Táto kritika sa opiera o mylnú predstavu, že výnos DMV je určený len na financovanie správy a údržby ciest II. a III. triedy. BSK má síce vyšší príjem z DMV, ale zároveň výrazne nižší príjem z DPFO. Preto akékoľvek jednostranné zníženie výnosu DMV jednému kraju (BSK) v prospech ostatných krajov je hrubé narušenie základov fiškálnej decentralizácie a nespravodlivosť.

Aj v zmysle hore uvedenej tabuľky je vidieť, že **na základe nastavenia parametrov fiškálnej decentralizácie má BSK osobitné postavenie v členení daňových príjmov**. Kým príjem z DMV je vyšší v porovnaní s ostatnými VÚC, príjem z DPFO je ďaleko nižší. Vyplýva to z nasledovných skutočností:

* rozloha BSK je najmenšia spomedzi všetkých VÚC, pričom na základe tohto parametra sa rozdeľuje 9% výnosu DPFO;
* takisto obrátená hustota obyvateľstva, na základe ktorej sa prerozdeľuje ďalších 9% výnosu DPFO, je v BSK najnižšia spomedzi všetkých krajov;
* prerozdelenie výnosu DPFO v sebe zahŕňa i parameter dĺžky cestnej siete (váha až 20%), ktorá je v rámci BSK takisto najnižšia v porovnaní s inými krajmi;
* výnos DPFO pre BSK je krátený koeficientom horizontálneho vyrovnania 0,9518 a prerozdelený v prospech ostatných VÚC.

Ako je z uvedeného zrejmé, **pri prerozdelení výnosu DPFO je BSK znevýhodnený parametrami vzorca, ktorý nezohľadňuje daňovú silu VÚC** a až 38% výnosu DPFO prerozdeľuje na základe kritérií nevýhodných pre BSK. Medzi ďalšie osobitosti BSK voči ostatným krajom možno zaradiť:

* nižší počet km ciest II. a III. triedy, ale vyššia hustota dopravy;
* vysoká intenzita tranzitnej dopravy a osobnej dopravy občanov dochádzajúcich za prácou;
* vyššia hustota obyvateľstva v porovnaní s ostatnými krajmi a tým intenzívnejšie používanie ciest;
* aktuálne najvyšší počet seniorov vo vzťahu k celkovému oficiálnemu obyvateľstvu kraja;
* diskriminačné postavenie BSK oproti ostatným krajom v možnostiach čerpať eurofondy z dôvodu štatisticky vykazovaného vyššieho HDP na obyvateľa – pre porovnanie, kým v rámci ROP napr. na opravy a rekonštrukciu ciest BSK nemôže čerpať eurofondy, ostatné VÚC už majú na tento účel zazmluvnených takmer 150 mil. EUR.

|  |  |  |  |  |  |  |
| --- | --- | --- | --- | --- | --- | --- |
| **Prerozdelenie dane z príjmov FO** | | |  |  |  |  |
| **Kraj** | **Počet obyv. k 1.1.2012 (osoby)** | **Počet obyv. 15-18 rokov k 1.1.2012 (osoby)** | **Počet obyv. vo veku 62+k 1.1.2012 (osoby)** | **Rozloha v km2** | **Počet obyv./km2** | **DCj II. a III. tr. v km k 1.1.2012** |
| Bratislavský | 606 537 | 21 305 | 107 311 | 2 053 | 295 | 511,310 |
| Trnavský | 555 509 | 24 986 | 92 115 | 4 147 | 134 | 1 590,789 |
| Trenčiansky | 594 186 | 27 289 | 103 707 | 4 502 | 132 | 1 488,217 |
| Nitriansky | 689 564 | 30 939 | 121 255 | 6 344 | 109 | 2 040,536 |
| Žilinský | 689 601 | 36 089 | 105 249 | 6 809 | 101 | 1 442,418 |
| Banskobystrický | 660 128 | 30 887 | 110 079 | 9 454 | 70 | 2 461,258 |
| Prešovský | 815 806 | 47 065 | 114 083 | 8 974 | 91 | 2 444,395 |
| Košický | 792 991 | 39 924 | 117 687 | 6 754 | 117 | 1 941,102 |
| Spolu | 5 404 322 | 258 484 | 871 486 | 49 037 | x | 13 920 |
| Váha | 0,15 | 0,15 | 0,32 | 0,09 | 0,09 | 0,20 |

**Vzorec pre výpočet**



|  |  |  |  |  |  |
| --- | --- | --- | --- | --- | --- |
| Vysvetlivky: |  |  |  |  |  |
| PDj - podiel vyššieho územného celku "j" na výnose dane v eurách | | | | | |
| VD - výnos dane podľa § 3 zákona v eurách | | | | | |
| OBj - počet obyvateľov vyššieho územného celku "j" k 1. januáru predchádzajúceho kalendárneho roka | | | | | |
| OB - počet obyvateľov Slovenskej republiky k 1. januáru predchádzajúceho kalendárneho roka | | | | | |
| OBj 15-18 - počet obyvateľov vyššieho územného celku "j" vo veku pätnásť až osemnásť rokov s trvalým pobytom na jeho území k 1. januáru predchádzajúceho kalendárneho roka | | | | | |
| OB 15-18 - počet obyvateľov Slovenskej republiky vo veku pätnásť až osemnásť rokov k 1. januáru predchádzajúceho kalendárneho roka | | | | | |
| OBj pp - počet obyvateľov vyššieho územného celku "j", ktorí dovŕšili vek šesťdesiatdva rokov k 1. januáru predchádzajúceho kalendárneho roka | | | | | |
| OBpp - počet obyvateľov Slovenskej republiky, ktorí dovŕšili vek šesťdesiatdva rokov k 1. januáru predchádzajúceho kalendárneho roka | | | | | |
| Hustj - hustota obyvateľstva vyššieho územného celku "j" k 1. januáru predchádzajúceho kalendárneho roka | | | | | |
| DCj - dĺžka ciest II. triedy a III. triedy vo vlastníctve vyššieho územného celku "j" k 1. januáru predchádzajúceho kalendárneho roka | | | | | |
| Rj - rozloha vyššieho územného celku "j" | | | | | |
| R - rozloha Slovenskej republiky | | | | | |
| j - údaj týkajúci sa príslušného vyššieho územného celku | | | | | |

**Použitie daňových príjmov v rámci BSK**

Daňové príjmy sa v zmysle rozpočtu zaraďujú medzi vlastné príjmy BSK spoločne s nedaňovými príjmami a ich použitie je možné definovať len na spoločnej báze, nakoľko sa v zmysle platnej definície príjmov a výdavkov z hľadiska zdrojov financovania nevedie zvlášť evidencia na čo presne sa použil napr. príjem z DMV, ale posudzujú sa tieto príjmy ako zdroj financovania v jednom celku.

Na základe týchto faktov je možné zostaviť nasledujúci prehľad:

**Vlastné príjmy kraja** boli v roku 2012 vo výške 71,50 mil. EUR, z toho:

* Daň z motorových vozidiel 33,35 mil. EUR
* Daň z príjmu FO 32,42 mil. EUR
* Nedaňové príjmy 5,73 mil. EUR

**Použitie vlastných príjmov kraja** na financovanie originálnych kompetencií v roku 2012:

* Sociálne služby 21,93 mil. EUR
* Cesty II. a III. triedy a dopravné služby 18,47 mil. EUR
* Školstvo a šport 7,92 mil. EUR
* Údržba majetku a investície 7,28 mil. EUR
* Kultúra 3,69 mil. EUR
* Regionálny rozvoj kraja 2,81 mil. EUR
* Propagácia 0,49 mil. EUR
* Výkon funkcie predsedu, podpredsedu a poslancov 0,91 mil. EUR
* Zamestnanci (mzdy, odvody, stravné, dohody, soc. fond,...) 3,99 mil. EUR
* Splátky úverov 0,72 mil. EUR
* Ostatné (Zdravotníctvo, cestovný ruch, bezpečnosť, SO/RO,...) 2,10 mil. EUR

**Stanoviská komisií Zastupiteľstva BSK**

k materiálu **Informácia o prerozdelení dane z príjmov fyzických osôb a dane z motorových vozidiel v rámci vyšších územných celkov v roku 2012**

|  |  |  |  |  |
| --- | --- | --- | --- | --- |
| **Názov komisie** | **Stanovisko komisie k návrhu materiálu** | **Hlasovanie** | **Akcept. / Neakcept.** | **Zapracov. /Nezapracov.** |
| Komisia zdravotníctva a sociálnych vecí |  | Prítomní:  Za:  Proti:  Zdržal sa:  Nehlasoval: |  |  |
| **Komisia dopravy** | KD po prerokovaní odporúča Z BSK prerokovať a zobrať na vedomie predložený materiál. | Prítomní: 7  Za: 7  Proti: 0  Zdržal sa: 0  Nehlasoval: 0 |  |  |
| **Komisia európskych záležitostí, region. spolupráce a cestovného ruchu** | Komisia EZ, RS a CR odporúča Z BSK zobrať na vedomie informáciu. | Prítomní: 5  Za: 5  Proti: 0  Zdržal sa: 0  Nehlasoval: 0 |  |  |
| Komisia kultúry |  | Prítomní:  Za:  Proti:  Zdržal sa:  Nehlasoval: |  |  |
| **Komisia regionálneho rozvoja, územ.**  **plánovania a životného prostredia** | Komisia po prerokovaní materiálu odporúča Z BSK zobrať informáciu na vedomie. | Prítomní: 5  Za: 5  Proti: 0  Zdržal sa: 0  Nehlasoval: 0 |  |  |
| **Komisia školstva, športu a mládeže** | Komisia odporúča materiál v zmysle návrhu uznesenia predložiť na rokovanie Z BSK. | Prítomní: 6  Za: 6  Proti: 0  Zdržal sa:0  Nehlasoval: 0 |  |  |
| **Finančná komisia** | A. odporúča Z BSK zobrať na vedomie materiál „Informácia o prerozdelení dane z príjmov FO a dane z motorových vozidiel v rámci VÚC“  B. žiada zaslať členom FK vypočítané údaje za BSK po zapracovaní do vzorca pre výpočet prerozdelenia dane z príjmov fyzických osôb. | Prítomní: 5  Za: 5  Proti: 0  Zdržal sa: 0  Nehlasoval: 0 | akceptované | bude zaslané |